Margrete Auken (SF), 2003-03-13:
Ja, det er jo ikke nogen hemmelighed, at SF var ufattelig trætte af, at man valgte Arriva i sin tid, og vi satte så meget støj på, som vi overhovedet kunne.
Vi var ikke klar over, i hvor høj grad vi havde ret.
Det var ikke nogen vanskelig rute.
Jeg havde egentlig regnet med, at det ville være én af de gange, hvor der ikke kom til at stå på min gravsten: Hvad sagde jeg.
Det var faktisk min forventning på det tidspunkt, at det ville lykkes Arriva at gøre alle vores onde spådomme til skamme.
Så skal jeg ellers love for, at Arriva har været meget, meget værre, end vi havde forestillet os.
Det er faktisk ret rystende at opleve, hvor inkompetent firmaet har været.
At de så sent som den 12. december kan sidde og sige til regeringen, at de er klar til at gå i gang som aftalt, men ikke på det tidspunkt har overblik over mangelen på lokoførere!
Derefter går de ud og siger til pressen og til offentligheden, at det var, fordi de ikke fik de gamle aftaler overholdt.
Det vidste de da den 12. december.
Der har været så mange eksempler både i forhold til regeringen, i forhold til os i Folketinget og i forhold til den almindelige offentlighed på, at de har været inkompetente.
Derudover har de været rystende dårlige til at behandle passagererne ordentligt, og da mange af de passagerer, det drejer som her, er tvangskunder, altså de er nødt til at bruge det her system, har det været ganske ubehageligt at følge, at manglende oplysninger, aflysninger, og hvad ved jeg, har været dagens uorden, og jo i et eller andet omfang er det endnu.
Men regeringen reagerede faktisk relevant og hurtigt på sagen, og da vi forligspartier sad til det møde i februar, var der ingen slinger i valsen.
Det, Arriva havde tilbudt, var ganske uacceptabelt, og det svarede ikke til kontrakten og ikke tale om, at de måtte have lov til at erstatte med busser.
Det var lynende klart i modstrid med kontrakten.
Man kunne ikke tale om, at der var noget, der var uforudset her, og derfor skulle de altså have med den store pind hele vejen igennem.
Ingen diskussion om det.
Fordi vi stod med disse tvangskunder, kunne det jo ikke nytte, at vi lod det fortsætte for ligesom at vise, hvor galt det kunne blive.
Vi var selvfølgelig også nødt til at bede regeringen om hurtigst muligt at sørge for, at der kom til at køre tog på ruten.
I den forstand støtter vi jo også Enhedslistens forslag.
Vi er jo enige om, at målet er, at der skal køres tog, og der skal køres tog af folk, der kan finde ud af det.
Vi håber nu, at kontrakten, der er blevet indgået med DSB er god nok.
Vi håber, den er udformet på en sådan måde, at Arriva har mulighed for at kunne gøre det ordentligt.
Det er klart, at vi ikke kan have noget ønske om, at det går i kage igen, fordi det bl.a. går ud over disse tvangskunder.
Jeg er meget skeptisk, det vil jeg godt sige, ikke med hensyn til om DSB kan køre denne rute, for de kender den i forvejen, og de ved vel, hvad de har sagt ja til ved at gå ind på de vilkår, de har fået.
Vi har fuld forståelse for, at det må foregå på betingelser, hvor man kan se, at det ikke er konkurrenten, de hjælper, men det danske folk og det danske jernbanesystem, og det er sådan, det skal foregå.
Men vi er meget skeptiske med hensyn til, om Arriva er i stand til at leve op til de ting, for det er som sagt en ganske omfattende inkompetence, de har lagt for dagen i den tid, der er gået i dette forløb.
Derfor har det været os magtpåliggende, og er det stadig væk, at vi juridisk ikke kommer i en situation, så vi ikke hele tiden kan være maksimalt i haserne på dem og eventuelt, hvis det viser sig at blive nødvendigt, kan opsige kontrakten.
Jeg er godt klar over, at regeringen ikke kan gå her op og sige, at de også går efter at kunne opsige kontrakten.
Det er jeg fuldstændig klar over, for så får man virkelig spillet sig selv nogle elendige kort i hænde, hvis man skulle komme i den situation.
Vi er indforstået med, at man må gøre det her så godt, man kan, eventuelt med fare for, at Arriva så kommer til at stå bedre, end de ellers ville have gjort.
Det er vilkårene, når vi skal tilgodese passagererne.
Det ønsker vi i SF, og derfor er vi altså helt med på intentionen i Enhedslistens forslag og kan sige, at vi støtter det, for det har vi gjort, og vi håber, at det sådan set er opfyldt med det, der er foregået nu.
Vi kan altså ikke bare sige, at vi kan smide dem helt ud, vi kan jo ikke pådrage os den kanonbøde, det vil blive at løbe fra hele kontrakten i det foretagende, men vi agter at være så meget i haserne på regeringen fremover, at de ikke på noget tidspunkt skal forfalde til at tro, at det går an med busser.
Der er enkelte medlemmer, der har sagt rundtomkring, at det da ikke kunne gøre så meget, at man kørte med lidt busser i stedet for.
Vi skal nok lade være med at sige, hvem det er.
Han kan selv tilstå det, hvis han tør, men vi siger det ikke.
Men det tegner ikke flertallet, det tegner ikke folkene bag den her aftale.
Så må de selvfølgelig sættes ind, fordi kunderne skal frem, men aldrig som en del af driften.